Na temelju odredbe članka 36. stavak 13. Zakona o održivom gospodarenju otpadom ( „Narodne novine“ br. 94/13 i 73/17) i članka32. Statuta Grada Skradina ( „Službeni vjesnik Šibensko-kninske županije“ br.10/09 i 5/13), Gradsko vijeće Grada Skradina na svojoj 5. sjednici održanoj 31. siječnja 2018. godine, donosi

**O D L U K U**

**o mjerama za sprječavanje nepropisnog odbacivanja otpada**

 **i mjerama za uklanjanje odbačenog otpada**

**na području Grada Skradina**

**Članak 1.**

 Ovom Odlukom određuju se način provedbe:

* mjera sprječavanja nepropisnog odbacivanja otpada,
* mjera za uklanjanje odbačenog otpada .

Kad uklanjanje otpada zahtijeva mjere koje nisu propisane ovom Odlukom neposredno se primjenjuje Zakon.

**Članak 2.**

 Nepropisno odbačenim otpadom u smislu ove Odluke, smatra se naročito:

* otpad odbačen u okoliš,
* glomazni otpad ostavljen na javnoj površini,
* opasni i građevinski otpad odbačen na javnim površinama,
* svaki otpad odbačen pored spremnika odvojenog prikupljanja otpadnog papira, metala, stakla, plastike i tekstila (na zelenim otocima).

**Članak 3.**

Grad Skradin će uspostaviti sustav za zaprimanje obavijesti o nepropisno odbačenom otpadu putem obrasca objavljenog na mrežnoj stranici [www.grad-skradin.hr](http://www.grad-skradin.hr).

Osim prijave putem mrežne stranice građani će nepropisno odbačen otpad moći prijaviti osobno u Jedinstvenom upravnom odjelu Grada Skradina kod komunalnog redara, Trg Male Gospe 3, 22222 Skradin, odnosno na telefon 022 771-076.

Grad Skradin će učestalo provoditi nadzor na svom području radi utvrđivanja postojanja odbačenog otpada, a posebno lokacija na kojima je u prethodnim godinama evidentirano postojanje odbačenog otpada.

**Članak 4.**

Grad Skradin će provoditi i druge posebne mjere sprječavanja nepropisnog odbacivanja otpada:

* postavljanje znakova upozorenja o zabrani odbacivanja otpada,
* postavljanje prepreka za sprječavanje prolaska,
* ograđivanje površina fizičkim preprekama,
* distribucija informacija o načinu i telefonskom broju na koji je moguće prijaviti nepropisno odbacivanje otpada,
* izrada i distribucija letaka o načinu zbrinjavanja otpada putem ovlaštenih sakupljača,
* provedbom periodičnih akcija uklanjanja nepropisno odbačenog otpada .

**Članak 5.**

Radi provedbe mjera iz čl. 1. st. 1. t. 2. komunalni redar rješenjem naređuje vlasniku nekretnine, odnosno posjedniku ukoliko vlasnik nije poznat, na kojoj je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.

Protiv rješenja iz stavka 1. ovoga članka može se izjaviti žalba nadležnom upravnom tijelu: Upravnom odjelu za  [zaštitu okoliša](http://medjimurska-zupanija.hr/home/drustvene-djelatnosti/) i komunalne poslove Šibensko-kninske županije.

Istekom roka određenog rješenjem iz stavka 2. ovoga članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 1. ovoga članka nije izvršena, Grad Skradin je dužan osigurati uklanjanje tog otpada predajom ovlaštenoj osobi za gospodarenje tom vrstom otpada.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 6.**

Grad Skradin će podatke utvrđene rješenjem iz čl. 5. st. 1. ove Odluke mjesečno unositi u mrežnu aplikaciju sustava evidentiranja lokacija odbačenog otpada iz članka 137.st.3.t.7. Zakona o održivom gospodarenju otpadom.

**Članak 7.**

Sustav evidentiranja lokacija odbačenog otpada biti će uspostavljen sukladno zakonskim propisima i tehničkim mogućnostima Grada Skradina.

Gradonačelnik Grada Skradina će izvješće o:

* lokacijama i količinama odbačenog otpada,
* troškovima uklanjanja odbačenog otpada,
* počiniteljima,
* zaračunatoj i naplaćenoj naknadi troška uklanjanja otpada,
* lokacijama na kojima je u više navrata utvrđeno odbacivanje otpada,
* lokacijama na kojima je u prethodne dvije godine evidentirano postojanje odbačenog otpada,
* provedbi mjera iz ove Odluke,

podnositi Gradskom vijeću do 31. ožujka tekuće godine za prethodnu kalendarsku godinu kroz Izvješće o provedbi Plana gospodarenja otpadom.

**Članak 8.**

Gradsko vijeća Grada Skradina će temeljem izvješća iz članka 7. ove Odluke donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

**Članak 9.**

Sredstva za provedbu mjera iz članka 1. ove Odluke osiguravaju se u proračunu Grada Skradina.

Grad Skradin ima pravo na naknadu troška uklanjanja otpada iz članka 5. st. 4. ove Odluke od vlasnika, odnosno posjednika nekretnine ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio, prema načelu "onečišćivač plaća".

**Članak 10.**

Ako je otpad odbačen na javnoj površini kojom upravlja Grad Skradin, komunalno poduzeće „ Rivina Jaruga“d.o.o. Skradin, će ga ukloniti u sklopu svojih redovnih aktivnosti odmah po saznanju bez odlaganja i bez posebnih naloga i rješenja komunalnog redara Grada Skradina i o tome dostaviti podatke Gradu za potrebe sustava evidentiranja lokacija odbačenog otpada.

**Članak 11.**

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

KLASA: 351-01/18-01/3

URBROJ: 2182/03-02-18-1

Skradin, 31. siječnja 2018.

GRADSKO VIJEĆE

GRADA SKRADINA

PREDSJEDNICA

Nadija Zorica, v.r.